Document ID: 32013R0668

Title and Content:
ΚΑΝΟΝΙΣΜΌΣ (ΕΕ) αριθ. 668/2013 ΤΗΣ ΕΠΙΤΡΟΠΉΣ της 12ης Ιουλίου 2013 για την τροποποίηση των παραρτημάτων II και III του κανονισμού (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου όσον αφορά τα ανώτατα όρια καταλοίπων των ουσιών 2,4-DB, dimethomorph, indoxacarb και pyraclostrobin μέσα ή πάνω σε ορισμένα προϊόντα (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου, της 23ης Φεβρουαρίου 2005, για τα ανώτατα όρια καταλοίπων φυτοφαρμάκων μέσα ή πάνω στα τρόφιμα και τις ζωοτροφές φυτικής και ζωικής προέλευσης και για την τροποποίηση της οδηγίας 91/414/ΕΟΚ του Συμβουλίου (1), και ιδίως το άρθρο 14 παράγραφος 1 στοιχείο α) και το άρθρο 49 παράγραφος 2, Εκτιμώντας τα ακόλουθα: (1) Για τις ουσίες 2,4-DB, indoxacarb και pyraclostrobin έχουν καθοριστεί ανώτατα όρια καταλοίπων (ΑΟΚ) στο παράρτημα II και στο μέρος B του παραρτήματος III του κανονισμού (ΕΚ) αριθ. 396/2005. Για την ουσία dimethomorph έχουν καθοριστεί ΑΟΚ στο μέρος A του παραρτήματος III του κανονισμού (ΕΚ) αριθ. 396/2005. (2) Θα πρέπει να γίνουν ορισμένες τεχνικές προσαρμογές· συγκεκριμένα, η ονομασία της δραστικής ουσίας «2,4 DB» θα πρέπει να αντικατασταθεί με την ονομασία «2,4-DB». Ως εκ τούτου, το παράρτημα II και το μέρος Β του παραρτήματος III του κανονισμού (ΕΚ) αριθ. 396/2005 θα πρέπει να τροποποιηθεί ανάλογα. (3) Η Ευρωπαϊκή Αρχή για την Ασφάλεια των Τροφίμων (στο εξής «η Αρχή») υπέβαλε αιτιολογημένη γνώμη σχετικά με τα ΑΟΚ της ουσίας 2,4-DB, σύμφωνα με το άρθρο 12 παράγραφος 2 του κανονισμού (ΕΚ) αριθ. 396/2005 σε συνδυασμό με το άρθρο 12 παράγραφος 1 του εν λόγω κανονισμού (2). Η Αρχή πρότεινε να αλλάξει ο ορισμός του καταλοίπου. Όσον αφορά τα ΑΟΚ για τους κόκκους κριθαριού, τους κόκκους βρώμης, τους κόκκους σίκαλης και τους κόκκους σιταριού, για το κρέας, το λίπος, το συκώτι και τους νεφρούς χοιροειδών, βοοειδών και αιγοπροβάτων, καθώς και για το γάλα βοοειδών και αιγοπροβάτων, η Αρχή κατέληξε στο συμπέρασμα ότι ορισμένες πληροφορίες δεν ήταν διαθέσιμες και ότι απαιτούνταν περαιτέρω εξέταση από τους διαχειριστές κινδύνου. Δεδομένου ότι δεν συντρέχει κίνδυνος για τους καταναλωτές, τα ΑΟΚ για τα εν λόγω προϊόντα θα πρέπει να καθορίζονται, στο παράρτημα II του κανονισμού (ΕΚ) αριθ. 396/2005, στο ισχύον επίπεδο ή στο επίπεδο που προσδιορίζεται από την Αρχή. Τα συγκεκριμένα ΑΟΚ θα επανεξεταστούν με βάση τα στοιχεία που θα προκύψουν εντός δύο ετών από τη δημοσίευση του παρόντος κανονισμού. (4) Η Αρχή υπέβαλε αιτιολογημένη γνώμη σχετικά με τα ισχύοντα ΑΟΚ της ουσίας dimethomorph, σύμφωνα με το άρθρο 12 παράγραφος 2 του κανονισμού (ΕΚ) αριθ. 396/2005 σε συνδυασμό με το άρθρο 12 παράγραφος 1 του εν λόγω κανονισμού (3). Η Αρχή πρότεινε να αλλάξει ο ορισμός του καταλοίπου. Η Αρχή συνέστησε τη μείωση των ΑΟΚ για τους ανανάδες, τις πατάτες, τα φρέσκα κρεμμυδάκια, τα αγγούρια, τα αγγουράκια, τα κολοκύθια, τα πεπόνια, τις γογγυλοκράμβες, τις σκαρόλες (πικρίδες), τα ραδίκια Witloof (αντίβ), τα φασόλια (νωπά, χωρίς λοβό), τους σπόρους παπαρούνας και τους σπόρους ελαιοκράμβης, για το κρέας, το λίπος, το συκώτι και τους νεφρούς χοιροειδών, βοοειδών και αιγοπροβάτων, καθώς και για το κρέας πουλερικών, το λίπος πουλερικών, το συκώτι πουλερικών, το γάλα βοοειδών και αιγοπροβάτων και τα αυγά πτηνών. Για άλλα προϊόντα, η Αρχή συνέστησε την αύξηση ή τη διατήρηση των ισχυόντων ΑΟΚ. Όσον αφορά τα ΑΟΚ για τα μούρα, τα σμέουρα και το σπανάκι, η Αρχή κατέληξε στο συμπέρασμα ότι ορισμένες πληροφορίες δεν ήταν διαθέσιμες και ότι απαιτούνταν περαιτέρω εξέταση από τους διαχειριστές κινδύνου. Δεδομένου ότι δεν συντρέχει κίνδυνος για τους καταναλωτές, τα ΑΟΚ για τα εν λόγω προϊόντα θα πρέπει να καθορίζονται, στο παράρτημα II του κανονισμού (ΕΚ) αριθ. 396/2005, στο ισχύον επίπεδο ή στο επίπεδο που προσδιορίζεται από την Αρχή. Τα συγκεκριμένα ΑΟΚ θα επανεξεταστούν με βάση τα στοιχεία που θα προκύψουν εντός δύο ετών από τη δημοσίευση του παρόντος κανονισμού. Όσον αφορά τα λοιπά βολβώδη λαχανικά, τα ΑΟΚ θα πρέπει να καθορίζονται σε διαφορετικό επίπεδο από εκείνο που προσδιορίζεται από την Αρχή, δεδομένου ότι δεν συντρέχει κίνδυνος για τους καταναλωτές και με βάση επιπλέον στοιχεία που παρέσχε η Γερμανία σχετικά με τις ορθές γεωργικές πρακτικές. Όσον αφορά το σκόρδο, τα κρεμμύδια, τα ασκαλώνια, το μπρόκολο, τα λάχανα (κεφαλωτά), τις φυλλώδεις κράμβες, το μαρούλι, τις σκαρόλες (πικρίδες), το σπανάκι, τα τεύτλα με βρώσιμα φύλλα και το σέλινο, η Αρχή, αφού υπέβαλε τη γνώμη για την οποία γίνεται λόγος στην πρώτη περίοδο, υπέβαλε περαιτέρω γνώμες σχετικά με τα ΑΟΚ (4) (5). Κρίνεται σκόπιμο να ληφθούν υπόψη οι εν λόγω γνώμες. (5) Η Αρχή υπέβαλε αιτιολογημένη γνώμη σχετικά με τα ισχύοντα ΑΟΚ της ουσίας indoxacarb, σύμφωνα με το άρθρο 12 παράγραφος 2 του κανονισμού (ΕΚ) αριθ. 396/2005 σε συνδυασμό με το άρθρο 12 παράγραφος 1 του εν λόγω κανονισμού (6). Η Αρχή πρότεινε να αλλάξει ο ορισμός του καταλοίπου. Η Αρχή συνέστησε τη μείωση των ΑΟΚ για τα μύρτιλλα, τα φραγκοστάφυλα, τα πράσινα φραγκοστάφυλα, οι καρποί αγριοτριανταφυλλιάς, τα βατόμουρα, τις αζαρόλους, τους καρπούς κουφοξυλιάς, τα λαχανάκια Βρυξελλών, τα λάχανα (κεφαλωτά), τις σκαρόλες (πικρίδες), τα φιστίκια, τους σπόρους ελαιοκράμβης και τους σπόρους αραβοσίτου. Για άλλα προϊόντα, η Αρχή συνέστησε την αύξηση ή τη διατήρηση των ισχυόντων ΑΟΚ. Όσον αφορά τα ΑΟΚ για τα μήλα, το μπρόκολο, το κουνουπίδι, το λυκοτρίβολο, τη ρόκα, τα φύλλα και φύτρα των ειδών brassica, το κρέας πουλερικών, το λίπος πουλερικών, το συκώτι πουλερικών και τα αυγά πτηνών, η Αρχή κατέληξε στο συμπέρασμα ότι ορισμένες πληροφορίες δεν ήταν διαθέσιμες και ότι απαιτούνταν περαιτέρω εξέταση από τους διαχειριστές κινδύνου. Δεδομένου ότι δεν συντρέχει κίνδυνος για τους καταναλωτές, τα ΑΟΚ για τα εν λόγω προϊόντα θα πρέπει να καθορίζονται, στο παράρτημα II του κανονισμού (ΕΚ) αριθ. 396/2005, στο ισχύον επίπεδο ή στο επίπεδο που προσδιορίζεται από την Αρχή. Τα συγκεκριμένα ΑΟΚ θα επανεξεταστούν με βάση τα στοιχεία που θα προκύψουν εντός δύο ετών από τη δημοσίευση του παρόντος κανονισμού. Όσον αφορά τις φράουλες, τα σμέουρα, το κινέζικο λάχανο, το λυκοτρίβολο, τα φασόλια (νωπά, χωρίς λοβό), τις άγριες αγκινάρες, τον μάραθο και το ραβέντι, η Αρχή, αφού υπέβαλε τη γνώμη για την οποία γίνεται λόγος στην πρώτη περίοδο, υπέβαλε περαιτέρω γνώμη σχετικά με τα ΑΟΚ (7). Κρίνεται σκόπιμο να ληφθεί υπόψη η εν λόγω γνώμη. (6) Η Αρχή υπέβαλε αιτιολογημένη γνώμη σχετικά με τα ισχύοντα ΑΟΚ της ουσίας pyraclostrobin, σύμφωνα με το άρθρο 12 παράγραφος 2 του κανονισμού (ΕΚ) αριθ. 396/2005 σε συνδυασμό με το άρθρο 12 παράγραφος 1 του εν λόγω κανονισμού (8). Η Αρχή συνέστησε τη μείωση των ΑΟΚ για τις σκαρόλες (πικρίδες) και τα λούπινα (ξηρά). Για άλλα προϊόντα, η Αρχή συνέστησε την αύξηση ή τη διατήρηση των ισχυόντων ΑΟΚ. Όσον αφορά τα ΑΟΚ για τα επιτραπέζια σταφύλια, το σέλινο, τους βαμβακόσπορους και τον καφέ, η Αρχή κατέληξε στο συμπέρασμα ότι ορισμένες πληροφορίες δεν ήταν διαθέσιμες και ότι απαιτούνταν περαιτέρω εξέταση από τους διαχειριστές κινδύνου. Δεδομένου ότι δεν συντρέχει κίνδυνος για τους καταναλωτές, τα ΑΟΚ για τα εν λόγω προϊόντα θα πρέπει να καθορίζονται, στο παράρτημα II του κανονισμού (ΕΚ) αριθ. 396/2005, στο ισχύον επίπεδο ή στο επίπεδο που προσδιορίζεται από την Αρχή. Τα συγκεκριμένα ΑΟΚ θα επανεξεταστούν με βάση τα στοιχεία που θα προκύψουν εντός δύο ετών από τη δημοσίευση του παρόντος κανονισμού. Όσον αφορά τα πορτοκάλια, τις φυλλώδεις κράμβες, τους λιναρόσπορους, τα φιστίκια, τους σπόρους παπαρούνας, τους σπόρους σησαμιού, τους σπόρους ελαιοκράμβης, τους σπόρους σιναπιού, τους βαμβακόσπορους, την κνήκο, το βούγλωσσο, το ψευδολινάρι και ρετσινολαδιά (ρίκινο), η Αρχή, αφού υπέβαλε τη γνώμη για την οποία γίνεται λόγος στην πρώτη περίοδο, υπέβαλε περαιτέρω γνώμες σχετικά με τα ΑΟΚ (9) (10). Κρίνεται σκόπιμο να ληφθούν υπόψη οι εν λόγω γνώμες. Όσον αφορά τα κεράσια, τα ροδάκινα, τα δαμάσκηνα, τις φράουλες, τα μούρα, τα σμέουρα, τα μύρτιλλα, τους καρπούς παπαίας, τα κρεμμύδια, τα κολοκυθοειδή με βρώσιμο φλοιό, το κριθάρι, τη βρώμη, τη σίκαλη, το σόργο και το σιτάρι, και αφού η Αρχή υπέβαλε τη γνώμη για την οποία γίνεται λόγος στην πρώτη περίοδο, η Επιτροπή του Κώδικα Τροφίμων (CAC) (11) εξέδωσε ΑΟΚ του Κώδικα Τροφίμων (CXL) για την ουσία pyraclostrobin. Κρίνεται σκόπιμο να ληφθούν υπόψη τα εν λόγω CXL, εκτός από τα CXL που δεν είναι ασφαλή για μια ομάδα ευρωπαίων καταναλωτών και για τα οποία η Ένωση πρόβαλε επιφυλάξεις στην CAC (12). (7) Με βάση τις αιτιολογημένες γνώμες της Αρχής και λαμβανομένων υπόψη των συναφών με το εξεταζόμενο θέμα παραγόντων, οι ενδεικνυόμενες τροποποιήσεις των ΑΟΚ πληρούν τις απαιτήσεις του άρθρου 14 παράγραφος 2 του κανονισμού (ΕΚ) αριθ. 396/2005. (8) Μέσω του Παγκόσμιου Οργανισμού Εμπορίου, ζητήθηκε η γνώμη των εμπορικών εταίρων της Ένωσης για τα νέα ΑΟΚ και ελήφθησαν υπόψη οι παρατηρήσεις τους. (9) Πριν από την έναρξη ισχύος των τροποποιημένων ΑΟΚ πρέπει να μεσολαβήσει εύλογο χρονικό διάστημα που θα επιτρέψει στα κράτη μέλη και στα ενδιαφερόμενα μέρη να προετοιμαστούν για να ανταποκριθούν στις νέες απαιτήσεις που θα προκύψουν από την τροποποίηση των ΑΟΚ. (10) Συνεπώς, το παράρτημα II του κανονισμού (ΕΚ) αριθ. 396/2005 και τα μέρη Α και Β του παραρτήματος III του εν λόγω κανονισμού πρέπει να τροποποιηθούν αναλόγως. (11) Για να καταστεί δυνατή η συνήθης εμπορία, μεταποίηση και κατανάλωση των προϊόντων, ο παρών κανονισμός πρέπει να προβλέπει μεταβατική ρύθμιση για τα προϊόντα που έχουν παραχθεί νόμιμα πριν από την τροποποίηση των ΑΟΚ και για τα οποία προκύπτει από τα στοιχεία ότι τηρείται ένα υψηλό επίπεδο προστασίας των καταναλωτών. (12) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, και ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σε αυτά, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Τα παραρτήματα II και III του κανονισμού (ΕΚ) αριθ. 396/2005 τροποποιούνται σύμφωνα με το παράρτημα του παρόντος κανονισμού. Άρθρο 2 Ο κανονισμός (ΕΚ) αριθ. 396/2005, ως είχε πριν από την τροποποίησή του από τον παρόντα κανονισμό, εξακολουθεί να εφαρμόζεται στα προϊόντα που έχουν παραχθεί πριν από τις 2 Φεβρουαρίου 2014: 1) όσον αφορά τις δραστικές ουσίες 2,4-DB και dimethomorph, μέσα και πάνω σε όλα τα προϊόντα· 2) όσον αφορά τη δραστική ουσία indoxacarb, μέσα και πάνω σε όλα τα προϊόντα εκτός από τα λάχανα (κεφαλωτά) και τις σκαρόλες (πικρίδες)· 3) όσον αφορά τη δραστική ουσία pyraclostrobin, μέσα και πάνω σε όλα τα προϊόντα εκτός από τις σκαρόλες (πικρίδες). Άρθρο 3 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από τις 2 Φεβρουαρίου 2014. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 12 Ιουλίου 2013.

Classification Labels:
710
668

Label Descriptions:
{"710": "Τρόφιμα", "668": "ΑΓΟΡΑΝΟΜΙΚΗ ΝΟΜΟΘΕΣΙΑ"}

EuroVoc IDs (Original): 2723
2442
1277
2090
2014
2737
2735
1268

EuroVoc IDs (Expanded): 2723
2442
1277
2090
2014
2737
2735
1268

Dataset Source: meu

Split: test